На основу члана 10. Покрајинске скупштинске одлуке о додели буџетских средстава за финансирање и суфинансирање програмских активности и пројеката у области основног и средњег образовања и васпитања и ученичког стандарда у Аутономној покрајини Војводини („Службени лист АПВ”, бр. 14/15 и 10/17) и члана 15. и 16. и чл. 24. став 2. Покрајинске скупштинске одлуке о покрајинској управи („Службени лист АПВ”, бр. 37/14, 54/14 ‒ др. Одлука 37/2016, 29/2017, 24/2019, 66/20 и 38/21), покрајински секретар за образовање, прописе, управу и националне мањине ‒ националне заједнице,

д о н о с и

**ПРАВИЛНИК**

**o ДОДЕЛИ БУЏЕТСКИХ СРЕДСТАВА ПОКРАЈИНСКОГ СЕКРЕТАРИЈАТА ЗА ОБРАЗОВАЊЕ, ПРОПИСЕ, УПРАВУ И НАЦИОНАЛНЕ МАЊИНЕ – НАЦИОНАЛНЕ ЗАЈЕДНИЦЕ ЗА ФИНАНСИРАЊЕ И СУФИНАНСИРАЊЕ ПРОГРАМА И ПРОЈЕКАТА У ОБЛАСТИ ОСНОВНОГ И СРЕДЊЕГ ОБРАЗОВАЊА и васпитања у аутономној покрајини војводини ЗА 2025. ГОДИНУ**

**Опште одредбе**

**Члан 1.**

Овим правилником се уређујe начин, услови, приоритети и критеријуми за доделу буџетских средстава (у даљем тексту: средства) за финансирање и суфинансирање програма и пројеката у области основног и средњег образовања и васпитања у Аутономној покрајини Војводини (у даљем тексту: АП Војводина), у складу са апропријацијама одобреним одлуком о буџету Аутономне покрајине Војводине у оквиру посебног раздела Покрајинског секретаријата за образовање, прописе, управу, националне мањине ‒ националне заједнице (у даљем тексту: Секретаријат).

Финансијском подршком која се даје овим Конкурсом промовише се, односно штити јавни интерес утврђен одредбама члана 6., 7., 8., и 9. Закона о основама система образовања и васпитања („Сл. гласник РС“, број 88/2017, 27/2018 – др- закони, 10/2019, 6/2020, 129/2021 и 92/2023).

Сви појмови који се користе у овом правилнику у мушком граматичком роду обухватају мушки и женски род лица на која се односе.

**Висина и начин доделе средстава**

Члан 2.

За реализацију активности предвиђено је укупно: 25.000.000,00 динара, расподељених на следећи начин:

1. **За установе основног и средњег образовања и регионалних центара за професионални развој запослених у образовању**

а) за програме и пројекте основног образовања – **15.150.000,00 динара,**

б) за програме и пројекте средњег образовања – **5.237.000,00 динара,**

1. **за удружења**

а) за програме и пројекте на нивоу основног образовања – **2.850.000,00динара,**

б) за програме и пројекте на нивоу средњег образовања –**1.763.000,00 динара.**

Програми и пројекти из члана 1. овог правилника финансирају се и суфинансирају путем конкурса (у даљем тексту: конкурс), који се расписује најмање једном годишње, у складу са финансијским планом Секретаријата.

Конкурс садржи податке о називу акта на основу ког се расписујe конкурс, висину укупних средстава предвиђених за доделу по конкурсу, о томе ко може да се пријави на конкурс и за које намене, критеријуме по којима ће се рангирати пријаве на конкурс, начин и рок за подношење пријава на конкурс, као и другу документацију којом се доказуjе испуњеност услова и критеријума за подношење пријаве на конкурс.

Конкурс се објављује у „Службеном листу Аутономне покрајине Војводине“ и на званичној интернет страници Секретаријата, а обавештење о конкурсу и адреса интернет презентације на којој је објављен конкурс, објављују се у најмање једним дневним новинама које се дистрибуирају за целу територију Републике Србије.

Конкурс или обавештење о јавном конкурсу и адреса интернет презентације на којој је објављен конкурс, могу се објавити и на језицима националних мањина-националних заједница, који су у службеној употреби у раду органа Аутономне покрајине Војводине.

**Право на доделу средстава**

**Члан 3.**

Право на доделу средстава имају установе основног и средњег образовања и васпитања на територији АП Војводине чији је оснивач Република Србија, аутономна покрајина или јединица локалне самоуправе, Регионални центри за професионални развој запослених у образовању са седиштем на територији АП Војводине и удружења са седиштем на територији АП Војводине, која су као један од циљева удруживања предвидела и активности у области образовања (у даљем тексту: корисници).

На удружења, која су учесници овог конкурса, сходно се примењују одредбе Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Сл. гласник РС“, бр: 16/2018).

Приликом доделе средстава за Удружења, поступа се сагласно одредбама Упутства о обавези дефинисања везе између утврђеног јавног интереса и финансирања програма које реализују удружења („Сл. лист АПВ“, бр. 1/2020).

**Пријављивање на конкурс**

**Члан 4.**

Пријава на конкурс подноси се на јединственом обрасцу који се објављује на интернет страници Секретаријата у року који по правилу не може бити краћи од 30 дана од дана објављивања конкурса.

Једно правно лице може да поднесе највише две пријаве.

Конкурс је отворен од 12.фебруара 2025. године, до 14. марта 2025.

**Члан 5.**

Уз пријаву на конкурс, удружења подносе следећу документацију:

* фотокопија решења о упису у регистар код агенције за привредне регистре за удружења;
* фотокопија потврде о пореском идентификационом броју;
* фотокопија извода из статута удружења или оснивачког акта (у коме је утврђено да се циљеви удружења остварују у области која је предвиђена конкурсом) оверена од стране удружења;
* Секретаријат ће по службеној дужности прибавити податке о чињеницама из тачке 1. и 2. овог члана, осим ако странка изричито изјави да ће податке прибавити сама.

Секретаријат задржава право да од подносиоца пријаве, по потреби, затражи додатну документацију и информације, те уколико у року од 8 дана, подносилац пријаве не поступи по захтеву за допуну документације, Секретаријат ће пријаву сматрати непотпуном.

Документација поднета на Конкурс се не враћа.

**Комисија за спровођење конкурса**

**Члан 6.**

Покрајински секретар надлежан за послове образовања (у даљем тексту: Покрајински секретар) образује Комисију за спровођење конкурса за доделу средстава за програме и пројекте у области основног и средњег образовања и васпитања (у даљем тексту: Комисија).

Чланови Комисије дужни су да потпишу изјаву да немају приватни интерес у вези са радом и одлучивањем Комисије, односно спровођењем конкурса (изјава о непостојању сукоба интереса).

Сукоб интереса постоји ако су члан Комисије или чланови његове породице (брачни или ванбрачни друг, дете или родитељ) запослени или чланови органа кoрисника које учествује на конкурсу или било ког другог правног субјекта повезаног на било који начин са тим корисником, или у односу на те кориснике има било који материјални или нематеријални интерес, супротан јавном интересу и то у случајевима породичне повезаности, економских интереса или другог заједничког интереса.

Члан Комисије потписује изјаву пре предузимања прве радње у вези са конкурсом.

У случају сазнања да се налази у сукобу интереса, члан Комисије је дужан да о томе одмах обавести остале чланове Комисије и да се изузме из даљег рада Комисије. О решавању сукоба интереса Секретаријат одлучује у сваком случају посебно, а када утврди сукоб интереса, именоваће у Комисију новог члана као замену.

**Члан 7.**

Након истека рока за подношење пријава, Комисија приступа разматрању пријава.

Комисија ће решењем одбацити непотпуне или неправилно попуњене пријаве тј. пријаве у којима нису попуњена сва обавезна поља (поља која нису обавезна су наведена у обрасцу пријаве) као и пријаве које нису потписане и печатиране, као и неблаговремене пријаве.

Комисија ће решењем одбацити и недопуштене пријаве, и то:

* пријаве поднете од стране лица која су неовлашћена и субјеката који нису предвиђени конкурсом;
* пријаве које се не односе на конкурсом предвиђене намене из члана 2. овог Правилника;
* пријаве које се односе на набавку опреме, инвестициона улагања или сталне трошкове и редовну делатност подносиоца пријаве;
* пријаве подносиоца пријава који нису поднели извештај о утрошку и коришћењу додељених средстава за претходну годину, односно за које се утврди из извештаја да су ненаменски утрошили та средства као ни пријаве подносиоца који нису измирили обавезе по претходним конкурсима Секретаријата у смислу достављања фотографија или видео материјала као доказа о реализованим активностима;
* пријаве подносиоца пријава који наративни/финансијски извештај о реализацији програма/пројеката из претходне године нису доставили у предвиђеним роковима;
* програме односно пројекте чија реализација не може да се изврши у току текуће календарске односно буџетске године;
* пријаве које се односе на набавку опреме или одржавање опреме која је у функцији реализацији пројекта, као ни остале капиталне трошкове.

Подносилац пријаве има право да поднесе жалбу на решење о одбацивању у року од осам дана од дана достављања решења. Одлуку о жалби, која мора бити образложена, Секретаријат доноси у року од 15 дана од дана њеног пријема.

**Члан 8.**

Приликом разматрања пријава на конкурс, Комисија ће узети у обзир програме и пројекте у области основног и средњег образовања и васпитања, који се односе на:

1. **Модернизацију образовно-васпитног рада**

* осавремењивање наставног процеса путем иновативности и креативности свих учесника, стручно усавршавање наставног кадра, медијска популаризација образовања ради истицања добрих примера из праксе и савремених трендова у образовању

1. **Усаглашавање образовања с потребама тржишта рада**

* унапређивање предузетничког духа, развој практичних и животних вештина;
* професионална оријентација и каријерно вођење, подизање квалитета стручне праксе.

1. **Неговање мултикултуралности/интеркултуралности и традиције, матерњег језика припадника националних мањина – националних заједница**

* стварање услова да се ученици припадници различитих националних заједница боље
* међусобно упознају као и да стекну додатна знања о историји, култури и другим
* важним чињеницама о суживоту, јачање међунационалног поверења.

1. **Подршку инклузивном образовању и превенцију раног напуштања формалног образовања**

* друштвено укључивање и напредовање ученика (са сметњама у развоју, специфичним потешкоћама у учењу и ученика из друштвено осетљивих група), као и превенција раног напуштања формалног образовања;
* подршка ученицима са изузетним способностима, развој талената у складу с њиховим образовно-васпитним потребама (прилагођавањем начина и услова рада, обогаћивањем и проширивањем наставних садржаја, такмичењима ученика која нису у организацији министарства надлежног за област образовања (међурегионална, међународна).

1. **Подстицање ваннаставних активности**

* организовано и стручно вођено слободно време ученика у ваннаставном периоду и током школских распуста путем едукативних кампова, сусрета ученика, секција, спортских, научно-техничких, културних и других садржаја).

**Критеријуми за доделу средстава по конкурсу**

**Члан 9.**

|  |  |  |
| --- | --- | --- |
| Редни  број | Критеријуми | Бодови |
| 1 | Циљеви и активности програма/пројекта у складу су с приоритетима конкурса; | 0-30 |
| 2 | Циљеви програма/пројекта су јасни, конкретни и оствариви; | 0-10 |
| 3 | Активности су реалне и адекватне за постизање циљева; | 0-10 |
| 4 | Примењен је иновативни приступ у планирању активности којима се преносе знања и искуства школа и удружења грађана на ширу друштвену заједницу | 0-10 |
| 6 | Видљивост програма/пројекта; | 0-10 |
| 7 | Одрживост резултата програма/пројекта; | 0-10 |
| 8 | Укљученост партнерских институција у реализацију програма/пројекта | 0-10 |
| 9 | Досадашња искуства у реализацији програма/пројеката који доприносе унапређивању образовно-васпитног рада. | 0-10 |

**Одлучивање о додели средстава по конкурсу**

Члан 10.

У складу с критеријумима дефинисаним у Конкурсу и Правилнику, Комисија формира ранг листу подносиоца пријава, с предлогом за расподелу средстава опредељених Конкурсом.

Комисија је у обавези да предлог расподеле средстава, сачини у року који не може бити дужи од 60 дана од дана истека рока за подношење пријава и да га заједно с ранг листом, достави покрајинском секретару на одлучивање.

**Одлучивање о додели средстава**

Члан 11.

Покрајински секретар разматра предлог Комисије и сачињава прелиминарни предлог расподеле средстава, који се објављује на интернет страници Секретаријата.

Удружења грађана, као учесници конкурса, сагласно одредбама Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Сл. Гласник РС“, бр: 16/2018), имају право приговора, у року од осам дана од дана објављивања прелиминарног предлога расподеле средстава.

О приговору одлучује Покрајински секретар, у року од 15 дана од дана његовог пријема.

У року од 30 дана од дана истека рока за подношење приговора, Покрајински секретар одлучује о расподели средстава корисницима, решењем.

Решење из става 4. је коначно.

Резултати конкурса се објављују на интернет страници Секретаријата.

**Закључивање уговора**

Члан 12.

Обавезу за доделу средстава Покрајински секретаријат преузима на основу уговора, у смислу закона којим се ypeђујe буџетски систем.

Удружења грађана дужна су да пре склапања уговора Секретаријату достави изјаву да средства за реализацију одобреног програма или пројекта нису на други начин већ обезбеђена као и изјаву о непостојању сукоба интереса.

**Исплата додељених средстава**

Члан 13.

Додељена средства исплаћују се након закључења Уговора, а на основу појединачних решења о исплати, у складу с динамиком прилива средстава у буџет АП Војводине.

Уколико корисник средстава не потпише уговор у року који је одредио Секретаријат, сматраће се да је одустао од поднете пријаве.

У случају да се, услед разлога на које Секретаријат не може утицати, додељена средства не могу пренети на рачуне корисника средстава, Секретаријат има право да раскине уговор.

**Коришћење додељених средстава и обавезе корнисника средстава**

Члан 14.

Корисник је дужан да додељена средства користи наменски и законито, а неутрошена средства да врати у буџет АП Војводине.

Корисник је у обавези да поднесе извештај о коришћењу средстава, најкасније у року од 15 (петнаест) дана од утврђеног рока за реализацију намене, за коју су средства додељена, с припадајућом документацијом коју су оверила одговорна лица.

Кориснику који не достави извештај у прописаном року, шаље се опомена.

Уколико ни након 8 дана од дана пријема опомене не достави комплетан наративни и финансијски извештај, корисник је у обавези да изврши повраћај средстава у буџет АПВ и губи право аплицирања приликом расписивања следећег конкурса.

Корисник је у обавези да добијена средства врати у буџет АП Војводине, уколико се утврди да се средства не користе за реализацију намене за коју су додељена.

У случају сумње да додељена средства у појединим случајевима нису наменски коришћена, Секретаријат ће покренути поступак пред надлежном буџетском инспекцијом, ради контроле наменског и законитог коришћења средстава.

**Праћење реализације**

Члан 15.

У циљу праћења реализације програма или пројекта, секретаријат може реализовати мониторинг посете.

За програме или пројекте чије трајање је дуже од шест месеци и чија је вредност одобрених средстава већа од 500.000,00 динара, као и програме или пројекте који трају дуже од годину дана, секретаријат реализује најмање једну мониторинг посету у току трајања програма или пројекта, односно најмање једном годишње.

Секретаријат израђује извештај о мониторинг посети у року од десет дана од дана спроведене посете.

**Завршне одредбе**

Члан 16.

Овај правилник ступа на снагу даном објављивања у "Службеном листу Аутономне покрајине Војводине", а биће постављен и на званичној интернет страници Покрајинског секретаријата за образовање, прописе, управу и националне мањине - националне заједнице.

Даном ступања на снагу овог правилника престаје да важи Правилник о додели буџетских средстава Покрајинског секретаријата за образовање, прописе, управу и националне мањине — националне заједнице за финансирање и суфинансирање програма и пројеката у области основног и средњег образовања и васпитања у Аутономној покрајини Војводини („Службени лист АПВ“, бр: 7/2023 i 5/2024).

ПОКРАЈИНСКИ СЕКРЕТАРИЈАТ ЗА ОБРАЗОВАЊЕ, ПРОПИСЕ, УПРАВУ И

НАЦИОНАЛНЕ МАЊИНЕ – НАЦИОНАЛНЕ ЗАЈЕДНИЦЕ

Број: 000405250 2025 09427 001 001 000 001

Нови Сад, 11.02.2025. godine

ПОКРАЈИНСКИ СЕКРЕТАР

Ótott Róbert  
 (Роберт Отот)